**ПРИОРИТЕТ 1: ДА РАЗВИЕМ БИОИКОНОМИКА С ВИСОКА ДОБАВЕНА СТОЙНОСТ, БАЗИРАНА НА БЪЛГАРСКИЯ ПРИРОДЕН КАПИТАЛ**

**Дефиниране и същност на приоритета. Теза**

България разполага с **уникален природен капитал** – почвено и биологично разнообразие, минерални води и природни дадености. В зората на започващата биотехнологична революция това е предпоставка за развитие на **биоикономика с висока добавена стойност** – специфичен аграрен и хранително-вкусов сектор, селекционна и семепроизводителна дейност, фармация и персонализирана медицина, гастрономически, приключенски, балнеологичен и винен туризъм. С правилните инвестиции в развойна и научна дейност, клъстериране и координиране на дейностите на бизнеса, държавата и научните звена, биоикономиката може да е двигател за **дългосрочен и наистина устойчив икономически растеж**, който е балансирано географски разпределен.

**Причини за приоритизиране**

Основните причини са обективните дадености на страната ни в комбинация с дългогодишно градена (макар и частично изгубена) експертиза и секторен фокус. По-конкретно:

* Истинско разнообразие на климатични особености, почвени типове, растителни и животински видове
* Разнообразни минерални и термални води с допълващи се свойства
* Експертиза и история в аграрната наука, биотехнологиите и фармацията

В допълнение към тези локални фактори следва да се посочат и някои глобални и/или европейски тенденции и политики:

* Глобална борба с климатичните промени: акцент върху щадящи практики в земеделието, производството на храни и туризма, както и възобновяване на регионални сортове и породи
* Растящата „сребърна икономика“ (икономически дейности, насочени към застаряващото население на континента и неговото здраве и активен живот)
* Стратегията на ЕС „From farm to fork“ и цялостната посока на новата Обща селскостопанска политика, в т.ч. къси вериги на доставка на храни, местни и фермерски пазари, коопериране на производителите

**Фокус сектори**

Основните сектори на биоикономиката, които биха били естествени участници (и бенефициенти) на подобен приоритет, включват:

* Земеделие с висока добавена стойност. Биоземеделие. Селекционна и семепроизводителна дейност. Възобновяване отглеждането на стари и местни сортове култури и породи животни.
* Производство на храни: акцент върху функционални храни с висока хранителна и здравословна стойност. Възобновяване на хранителните занаяти и производство на традиционни селски храни с висока гастрономическа стойност, дейности по съхраняване на културното наследство с туристически потенциал.
* Фармация, медицински изследвания, персонализирана медицина
* Приключенски, балнеологичен, вело и винен туризъм

Освен така дефинираните „фокус сектори“ развитието на биоикономиката е в тясна връзка с Приоритет „Икономика на данните и изкуствен интелект“, а частично и с Приоритет „Космически технологии“

**Потенциални партньори**

Настоящият документ има за цел да дефинира краен брой ясни и адекватни за развитието на страната ни приоритети, които стъпват на развитието и внедряването на системни иновации. Процесът по създаване на иновации е групово усилие и затова предлагаме в детайлизирането на този приоритет да бъдат поканени:

* Браншови и експертни организации, клъстери и единични експерти от посочените по-горе сектори. Примери: Асоциация на земеделските производители, асоциации на болниците в страната, Българска туристическа камара, Българска занаятчийска камара
* Структурите на Селскостопанска Академия
* Релевантните структури (дирекции, агенции, държавни дружества) на МЗХ, МЗ, МТ и МОСВ. Национален Съвет по Храните
* Био клъстери, медицински и фармацевтични изследователски структури
* Академични организации, в това число СУ (Биологически университет), Аграрен университет, Университета по хранителни технологии, Тракийски университет медицинските университети в страната, специализирани структури (пример: Съвместен геномен център) и др.

**Инициативи и проекти, които следва да бъдат подкрепени**

Няколко първоначални проекти, които предлагаме за стратегическа финансова помощ с ресурс от Плана за Възстановяване и Устойчивост:

* Подкрепа за националните биобанки с растителни и животински видове с улеснен достъп за учени и селекционери, съпътстващи информационни услуги (гено- и фено- типизиране) и лабораторен капацитет.
* Предприемане на Национална Програма Местни Храни 2021 – 2031 с акцент върху микро стопанства, къси вериги на доставки, биологично производство и традиционни технологии и хранителни занаяти с пазарен потенциал
* Клъстериране и подкрепа за life-science научни проекти и дигитални иновационни хъбове, които изграждат връзки между life-science секторите и информационните технологии, големите данни и изкуствения интелект
* Продължително изследване на фактори на средата в България, които спомагат за здравословен живот и дълголетие. Връзка между подобни проучвания и продуктовото развитие и промотиране на функционални, биологични и местни храни, минерални води и туристически продукти.
* Подкрепа за «зеления фундамент на българския туризъм» - национална вело мрежа, подкрепа за новите тенденции на градски туризъм,), фокус върху селския и алтернативния туризъм, развитие и промотиране на минералните извори, местни инициативи, др.

**Връзка със съществуващия национален План за възстановяване и устойчивост**

В огромната си част така дефинираните приоритетни проекти биха попаднали в Раздел Б. Зелена България. Предлагаме пренасочване на ресурс с индикативен размер от 150 – 250 милиона лева към подобни проекти с потенциал да изградят фундамента на една иновативна биоикономика, като частично тези средства могат да бъдат осигурени чрез намаляване на бюджетите за енергийна ефективност в сградния фонд и подобряване на състоянието на хидромелиоративната инфраструктура в страната.